Microsoft wéér meer as $1 000 miljard werd | Netwerk24
Deur Reuters 19 Julie 2019 11:56
Microsoft het baie goed gevaar in die vierde kwartaal wat einde Junie geëindig het. Foto: Getty Images
Microsoft het sedert die aanstelling van Satya Nadella, uitvoerende hoof, vyf jaar gelede begin wegbeweeg van sy Windows-bedryfstelsel en begin fokus op ander dienste, insluitende wolkbergingsdienste en datasentrums.
Die maatskappy se inkomste verdien uit Azure, sy wolkbergingsdiens, is 64% meer in die vierde kwartaal wat einde Junie ten einde geloop het.
Microsoft verklap nie presies hoeveel geld hy uit Azure verdien nie en bondel dit in sy resultate saam met sy “intelligente wolkdienste”. Hierdie afdeling het $11,4 miljard verdien, vergelyke met $11 miljard waarop ontleders gehoop het.
Die maatskappy se aandeelprys het Donderdag in nauurse verhandeling met minstens 2,6% gestyg tot ’n rekordbedrag van $140 per aandeel.
Dié sterk groei het Microsoft se totale markwaarde weer vir die eerste keer sedert April oor die $1 000 miljard-kerf gestoot.
Trouens, Azure het in die vierde kwartaal die eerste keer meer verdien as Microsoft se afdeling vir sy Windows-produkte, hoewel net ’n bietjie.
Microsoft se Azure is ’n regstreekse mededinger van Amazon se Web Services (AWS).
AWS domineer die mark met ’n 32,8%-aandeel volgens die marknavorser Canalys.
Azure se markaandeel beloop 14,6% en Google s’n 9,9%.
Microsoft se netto inkomste beloop nou $13,19 miljard oftewel $1,71 per aandeel teenoor $8,87 miljard en $1,14 per aandeel ’n jaar gelede.
Totale inkomste is 12% meer op $33,72 miljard, meer as wat ontleders verwag het. – Reuters, verkort
Meer oor: Microsoft | Resultate | Tegnologie